অবসরের বিষয়ে চিন্তাভাবনা শুরু করেছেন বর্ষীয়ান তারকা পেসার আশিস নেহরা। নিউজিল্যান্ডের বিরুদ্ধে টি-২০ সিরিজের স্কোয়াডে সম্ভবত রাখা হবে নেহরাকে। তারপরেই, তিনি অবসর নিয়ে ফেলবেন। এমনটাই নেহরার ঘনিষ্ঠমহলের ব্যাখ্যা। টেস্ট ও ওয়ান ডে-তে নয় নেহরা এখনও ক্রিকেটে সংক্ষিপ্ততম ফর্ম্যাটে ভারতের বোলিংয়ের অন্যতম প্রধান তুরুপের তাস। সেই নেহরাই সরে দাঁড়াতে চলেছেন ক্রিকেট থেকেই।
সম্প্রতি অস্ট্রেলিয়ার বিরুদ্ধে টি-টোয়েন্টি সিরিজেও জায়গা পেয়েছিলেন ৩৮ বছরের তারকা পেসার। সূত্রের খবর, অস্ট্রেলিয়ার বিরুদ্ধে প্রাথমিকভাবে সরে দাঁড়ানোর পরিলকল্পনা ছিল তাঁর। তবে ঘরের মাঠে ফিরোজ শাহ কোটলাতে অবসর নেওয়ার ইচ্ছের কারণেই পরিকল্পনায় কিছুটা বদল ঘটান তিনি। নিউজিল্যান্ডের বিরুদ্ধে টি টোয়েন্টি সিরিজের ১ নভেম্বরের ম্যাচ রয়েছে দিল্লির ফিরোজ শাহ কোটলায়। সেখানেই খেলে অবসর নিতে চান বর্ষীয়ান তারকা। এমনটাই জানানো হয়েছে, মুম্বইয়ের একটি দৈনিকে।
চোট আঘাতের কারণে ২০১৪ সাল থেকেই প্রথম শ্রেণির ক্রিকেট খেলা বন্ধ করে দিয়েছিলেন নেহরা। শেষবার চলতি বছরে ফেব্রুয়ারিতেই লিস্ট-এ শেষবার অংশ নিয়েছিলেন তিনি। কটকে বিজয় হাজারে টুর্নামেন্টে মহারাষ্ট্রের বিরুদ্ধে দিল্লির জার্সিতে খেলেছিলেন তিনি। এর মাঝে ওয়ান ডে ক্রিকেটে নেহরা জায়গা পেলেও তা নিয়মিত ছিল না।

এই বিষয়ে অন্যান্য খবর

ধোনিকে গালি! অবিশ্বাস্য এই স্পর্ধা জাতীয় দলের তারকা ক্রিকেটারের, রইল ভিডিও
প্রাপ্য টাকা এখনও পাননি আশিস নেহরা। জানুন প্রকৃত কারণ
আশিস নেহরা সম্পর্কে ৮টি তথ্য যা অবাক করবে


এদিকে, মুম্বইয়ের দৈনিকে নেহরার অবসরের প্রতিবেদন ছাপানো হলেও একটি ক্রিকেট ওয়েবসাইটে প্রকাশিত প্রতিবেদনে নেহরা আবার অন্য দাবী করেছেন। সেখানে তিনি বলেছেন, ‘‘নিজের ফিটনেস নিয়ে বেশ সন্তুষ্ট আমি। এখনও বছর দু’য়েক খেলতে পারি। তবে ৩৮-৩৯ বছর বয়সে তা মোটেও সহজ নয়, নিজের শরীরের সক্ষমতার কথা বিবেচনা করলে। তবে নিজের সেরাটা দেওয়ার চেষ্টা করছি।’’
চল্লিশের কোঠায় দাঁড়িয়ে থাকা তারকা পেসারের শরীরের অবস্থা কেমন, তা নিজেই ব্যাখ্যা করেছেন তিনি। তিনি জানিয়েছেন, ‘‘শীতকালে যখন ঘুম থেকে উঠি, তখন হাঁটুতে এত যন্ত্রণা হয় যে হাঁটতেই পারি না। পুরোপুরি সুস্থ হয়ে হাঁটতে প্রায় আধঘণ্টা লেগে যায়।’’
যাইহোক, নেহরার অবসরের এই জল্পনা যে ভারতীয় ক্রিকেটমহলে চাঞ্চল্য ছড়িয়েছে, তা নিয়ে কোনও সন্দেহ নেই।